Legislatívne návrhy v spolurozhodovacej procedúre prerokovávané počas Britského predsedníctva EÚ v roku 2005
(informácia)

Spolurozhodovacia procedúra

Spolurozhodovacia procedúra EÚ vytvorená Maastrichtskou zmluvou a zefektívnená Amsterdamskou zmluvou a po Zmluvy z Nice sa týka 43 oblastí spadajúcich pod prvý pilier EÚ.  Spolurozhodovacia procedúra je centrálnym prvkom rozhodovania v EÚ tak, ako to vyplýva z paragrafu 251 Zmluvy zakladajúcej ES. Spolurozhodovacia procedúra sa týka Európskeho parlamentu a Rady EÚ, je založená na princípe parity a znamená, že ani jedna inštitúcia nesmie rozhodnúť bez vyjadrenia druhej (Príloha 1). 

Európska komisia (EK), ktorá má monopol legislatívnej iniciatívy pri spolurozhodovacej procedúre, predloží návrh — v prípadoch, v ktorých je to stanovené, je prvým krokom vyžiadanie stanoviska Výboru regiónov alebo Sociálneho a ekonomického výboru — na prvé čítanie do Európskeho parlamentu (EP). Následne komisia schváli návrh a posunie ho na prvé čítanie do EP. 

Prvé čítanie v EP

Prvé čítanie v EP nie je časovo obmedzené, mení sa na základe komplexnosti a politickej náročnosti konkrétneho návrhu. Stanoví sa výbor zodpovedný za materiál, a raportér ktorý bude materiál resp. pripomienky k nemu spracovávať, a vytvorí správu k návrhu (návrhmi sa môže zaoberať aj výbor pre rozpočtové záležitosti, aby preskúmal ich finančný dopad). EP prijme všeobecné stanovisko k návrhu, pokiaľ výbor stanovený ako zodpovedný za konkrétny materiál k nemu nemá pripomienky, resp. nenavrhuje zmeny. V takýchto prípadoch raportér len prezentuje návrh v EP a následne sa o ňom hlasuje (jednotlivé politické zoskupenia v EP si môžu vybrať „tieňových“ raportérov, ktorý sa budú daným návrhom zaoberať, prezentovať stanovisko zoskupenia, resp. kontrolovať prácu raportéra stanoveného výborom). Správa k návrhom, ako aj prípadným navrhovaným zmenám sú schvaľované vo výbore jednoduchou väčšinou. Nasledovne je návrh predložený pred plénum EP, kde Komisár  prezentuje postoje Komisie ohľadom zmien navrhovaným výborom. O návrhu sa rozhoduje jednoduchou väčšinou, pokiaľ je však návrh, zmeny a legislatívna rezolúcia k návrhu prijatá s veľmi malým počtom hlasov proti (podpora presahuje 90%), správa môže byť prijatá bez ďalšej debaty a bez ďalších zmien. EP nemôže explicitne zamietnuť návrh Komisie, avšak v prípade, že návrh Komisie by si nezískal podporu ani po zmenách, môže predseda EP pozastaviť hlasovanie o návrhu, a požiadať EK o stiahnutie návrhu. Ak v takomto prípade EK odmietne návrh stiahnuť, ten je opätovne posunutý do výboru ktorý sa ním zaoberal. Samozrejme, EP môže modifikovať a prijať návrh v úplne inej forme než bol navrhnutý Komisiou, čo nemusí viesť k zablokovaniu legislatívnej procedúry, ale umožňuje Komisii predložiť nový návrh (ktorý je podľa EK priechodný), respektíve Rade vytvoriť vlastné stanovisko.  
Generálny sekretariát Rady EÚ 20.7.2005 zverejnil zoznam legislatívnych návrhov, ktoré sú momentálne v prvom čítaní EP v rámci spolurozhodovacej procedúry počas Britského predsedníctva EÚ.

1. Legislatívne návrhy, ku ktorým prebieha prvé čítanie v EP  

Výbor pre zahraničné veci (AFET)
•	Vytvorenie nástroja európskeho susedstva a partnerstva (ENPI)
•	Nástroj pre stabilitu 

Výbor pre rozvoj (DEVE)
•	Nástroj pre financovanie rozvojovej a hospodárskej spolupráce

Výbor pre rozpočtovú kontrolu (CONT)
•	Vyšetrovania vykonané Európskym úradom pre boj proti korupcii (OLAF)

Výbor pre kultúru a vzdelávanie (CULT)
•	Odporúčanie na ochranu mladistvých a ľudskej dôstojnosti 
•	Program Kultúra 2007 (2007-2013)
•	Implementácia programu na podporu európskeho audiovizuálneho sektora (MEDIA 2007)
•	Program „Mládež v akcii“ (2007-2013)
•	Integrovaný akčný program v oblasti celoživotného vzdelávania
•	Program „občania pre Európu“ (2007-2013)
•	Európska spolupráca na zabezpečovanie kvality vysokoškolského vzdelávania
•	Európske hlavné mesto kultúry (2007-2019) 

Výbor pre hospodárske a menové veci (ECON)
•	Smernica o začatí a vykonávaní činností úverových inštitúcií 
•	Smernica o kapitálovej primeranosti investičných spoločností a úverových inštitúcií
•	Štatistiky Spoločenstva o štruktúre a aktivitách zahraničných filiálok 
•	Spoločný rámec pre rozvoj obchodných registrov používaných na štatistické účely (zrušenie nariadenia EHS č. 2186/93 Rady)

Výbor pre zamestnanosť a sociálne veci (EMPL)
•	Aplikácia režimov sociálneho zabezpečenia pre zamestnancov, samostatne zárobkovo činné osoby a členov ich rodín, ktorí sa sťahujú do EÚ (zmena a doplnenie nariadenia EHS č. 1408/7 a nariadenia EHS č. 574/72) 

Výbor pre životné prostredie, verejné zdravie a bezpečnosť potravín (ENVI)
•	Európska agentúra pre chemické látky (zmena a doplnenie smernice č. 1999/45/ES a nariadenia ES o znečisťujúcich látkach)
•	Registrácia, hodnotenie, povoľovanie a obmedzenia používania chemikálií – REACH 
•	Normy humánneho lovu určitých druhov zveri do pascí
•	Pravidlá prevencie, kontroly, eradikácie niektorých prenosných spongiformných encefalopatií 
•	Akčný program Spoločenstva v oblasti zdravia a ochrany spotrebiteľov (2007-2013)

Výbor pre práva žien a rovnosť pohlaví (FEMM)
•	Rovnosť príležitostí a rovnaké zaobchádzanie so ženami a mužmi v prístupe k zamestnaniu a práce 
•	Vytvorenie Európskeho inštitútu pre rodovú rovnosť

Výbor pre vnútorný trh a ochranu spotrebiteľa (IMCO)
•	Služby na vnútornom trhu 
•	Pravidlá týkajúce sa nominálnych množstiev balených výrobkov (zrušenie smerníc 75/106/EHS a 80/232/ES a zmena a doplnenie smernice 76/211/EHS)
•	Koordinácia postupov pre pridelenie verejných zákaziek v oblasti prác, dodávok tovarov a služieb (zmena smernice 2004/18/ES)

Výbor pre medzinárodný obchod (INTA)
•	Povinné udeľovanie povolení pre patenty týkajúce sa farmaceutických výrobkov, ktoré sú určené na vývoz do krajín s problémami v oblasti verejného zdravia

Výbor pre priemysel, výskum a energetiku (ITRE)
•	Implementácia fáz rozmiestnenia a komerčného využitia Európskeho programu satelitnej rádionavigácie 
•	7. rámcový program ES pre výskum, technologický rozvoj (2007-2013)
•	Rámcový program pre inovácie a konkurencieschopnosť (2007-2013)

Výbor pre právne veci (JURI)
•	Licencie železničných spoločností 
•	Znečistenie spôsobené určitými nebezpečnými látkami vypúšťanými do vodného prostredia Spoločenstva 
•	Právna ochrana dizajnov a modelov (zmena smernice 98/71/ES)
•	Mediácia v občianskych a obchodných veciach 
•	Zakladanie akciových spoločností a udržiavanie a zmeny ich základného imania 
•	Európske konanie vo veciach s nízkou hodnotou sporu 
•	Ročné účtovné závierky určitých typov spoločností a konsolidované účtovné závierky (novela smerníc 78/660/EHS a 83/349/EHS)
•	Európska procedúra platobného príkazu 

Výbor pre občianske slobody, spravodlivosť a vnútorné veci (LIBE)
•	Vízový Informačný Systém (VIS) a výmena dát medzi členskými štátmi pre krátkodobé víza
•	Pravidlá malého pohraničného styku na vonkajších pozemných hraniciach ČŠ, ktorými sa mení a dopĺňa Schengenský dohovor a Spoločná konzulárna príručka 
•	Špecifický program „Bojovať proti násiliu (DAPHNE), zabrániť užívaniu drog a informovať verejnosť“ 
•	Špecifický program „Občianska spravodlivosť“ (2007 – 2013)
•	Vytvorenie európskeho fondu pre utečencov na obdobie 2008-2013 
•	Vytvorenie fondu pre vonkajšie hranice na obdobie 2007 – 2013 
•	Vytvorenie európskeho fondu pre návrat na obdobie 2008 – 2013 
•	Európske monitorovacie centrum pre drogy a drogovú závislosť 
•	Prístup úradov vydávajúcich registračné certifikáty na vozidlá do Schengenského Informačného Systému druhej generácie (SIS II) 
•	Zriadenie, fungovanie a využitie Schengenského Informačného Systému druhej generácie (SIS II)
•	Európsky rok rovnosti príležitostí pre všetkých (2007) – k spravodlivej spoločnosti 

Výbor pre regionálny rozvoj (REGI)
•	Fond solidarity EÚ

Výbor pre dopravu a cestovný ruch (TRAN)
•	Prístup na trh služieb v prístavoch 
•	Druhý program „Marco Polo“ (Marco Polo II)
•	Rozvoj železníc Spoločenstva (zmena a doplnenie smernice 91/440/EHS) (tretí železničný balík)
•	Vydávanie osvedčení o odbornej spôsobilosti prevádzkového personálu lokomotív a vlakov v železničnej sieti Spoločenstva (tretí železničný balík)
•	Práva a povinnosti  cestujúcich medzinárodnej železničnej dopravy (tretí železničný balík)
•	Náhrada v prípadoch nedodržania zmluvných kvalitatívnych požiadaviek pre nákladnú železničnú dopravu (tretí železničný balík)
•	Práva osôb s obmedzenou mobilitou v leteckej doprave 
•	Informovanie pasažierov v leteckej doprave o identite leteckého operátora a oznamovaní bezpečnostnej informácie členskými štátmi 
•	Viacročné financovanie Európskej agentúry pre námornú bezpečnosť v oblasti boja proti znečisťovaniu zapríčinenému loďami (zmena a doplnenie nariadenia č. 1406/2002)
•	Trh s finančnými nástrojmi  (zmena a doplnenie smernice 2004/39/ES) 

Prvé prerokovanie v Rade

Prvé prerokovanie v Rade v prebieha súčasne s prvým čítaním v EP, keď sa k návrhu Komisie vyjadrujú skupiny národných expertov vytvorené členskými krajinami (ktoré potom svoje stanovisko posúvajú na Coreper I. a II.). Rada finalizuje a zverejňuje svoje stanovisko k návrhu Komisie (pozmenenému ak je to potrebné), so zreteľom na priebeh prvého čítania v EP a prípadné zmeny ktoré boli výsledkom prvého čítania v EP. Prvé čítanie v Rade má tri možné výsledky: 
1. Rada prijme návrh Komisie, ktorý v EP nebol pozmenený (t.j. akt môže byť prijatý), 
2. Rada akceptuje všetky pripomienky EP, ktoré Komisia zapracovala do návrhu, a akt môže byť prijatý,
3. Rada vytvorí spoločné stanovisko (pozíciu). 
V prípade, ak Rada súhlasí s Komisiou a EP nemala pripomienky, stačí kvalifikovaná väčšina hlasov pre prijatie aktu. Pri prijímaní pripomienok EP je treba kvalifikovanú väčšinu v Rade, a v prípadoch, kedy Rada zastáva iný názor ako Komisia, je treba k prijatiu aktu jednomyseľné hlasovanie (t.j. v Rade nesmie byť ani jeden hlas proti). V takýchto prípadoch je možné posunúť návrh na podpis a potom uverejniť v úradnom vestníku EÚ. 
Pokiaľ sa návrh po prvom čítaní neprijme, resp. Rada nesúhlasí s EP, prijme spoločnú pozíciu, ktorá je spoločne s odôvodnením posunutá do druhého čítania EP. To isté sa deje v prípade, že EP nemala k návrhu EK pripomienky, avšak Rada chce pôvodný návrh zmeniť. V takýchto prípadoch sa vytvára politická dohoda, resp. všeobecný prístup (vytvára sa v pracovných skupinách a v COREPER I. a II.), ktorý nie je definitívny, keďže Rada neskôr potrebuje reagovať na podnety EP. Súbežne so spoločným stanoviskom (pozíciou) Rady Komisia informuje EP o tom, či a prečo sa rozhodla podporiť stanovisko Rady, alebo s ním nesúhlasí. 
Generálny sekretariát Rady EÚ zverejnil zoznam legislatívnych návrhov, ktoré sú momentálne v prvom prerokovávaní v Rade v rámci spolurozhodovacej procedúry počas Britského predsedníctva.

2. Legislatívne návrhy, ku ktorým prebieha prvé prerokovanie v Rade

Výbor pre rozpočtovú kontrolu (CONT)
•	Trestná ochrana finančných záujmov Spoločenstva 
•	Vzájomná administratívna spolupráca pri ochrane finančných záujmov spoločenstva proti podvodom a všetkým iným nelegálnym aktivitám

Výbor pre hospodárske a menové veci (ECON)
•	Administratívna spolupráca v oblasti nepriamych daní pokiaľ ide o dodatočné opatrenia pri dodávkach služieb cestovnými kanceláriami 

Výbor pre zamestnanosť a sociálne veci (EMPL)
•	Pracovné podmienky pre dočasných pracovníkov
•	Aplikácia režimov sociálneho zabezpečenia pre asistentov EP
•	Niektoré aspekty organizácie pracovného času (zmena a doplnenie smernice 2003/88/ES) 
•	Program pre zamestnanosť a sociálnu solidaritu – PROGRESS
•	Nariadenie týkajúce sa ESF 

Výbor pre regionálny rozvoj (REGI)
•	Nariadenie týkajúce sa ERDF
•	Ustanovenie Európskeho zoskupenia cezhraničnej spolupráce (EGCC – European Grouping of Cross-border Co-operation)

Výbor pre životné prostredie, verejné zdravie a bezpečnosť potravín (ENVI)
•	Označovanie a prezentácia potravín, ako aj reklama na uvedené výrobky
•	Smernica Aarhus –  prístup k spravodlivosti v oblasti ŽP
•	Ochrana podzemných vôd voči znečisteniu 
•	Pridávanie vitamínov a minerálov a niektorých ďalších látok do potravín
•	Výživa a zdravotné tvrdenia uvádzané na potravinách 
•	Infraštruktúra pre priestorové informácie v Spoločenstve (INSPIRE)
•	Finančný nástroj pre ŽP (LIFE+)
•	Potravinové aditíva iné ako farbivá a sladidlá (zmena a doplnenie smerníc 95/2/ES a 94/35/ES)
•	Lieky na pediatrické použitie (zmena a doplnenie nariadenia EHS č. 1768/92, smernice 2001/83/ES a nariadenia ES č. 726/2004)

Výbor pre priemysel, výskum a energetiku (ITRE)
•	Usmernenia pre transeurópske energetické siete (zrušenie rozhodnutia č. 96/391/ES a č. 1229/2003/ES)
•	Podpora energetickej efektívnosti na úrovni konečnej spotreby energie, ako aj energetických služieb

Výbor pre právne veci (JURI)
•	Ochrana vynálezov úžitkovým vzorom
•	Schvaľovanie motorových vozidiel a ich prívesov, systémov, komponentov a oddelených technických súčastí pre uvedené motorové vozidlá 
•	Spotrebiteľské úvery
•	Podpora predaja na vnútornom trhu 
•	Zákonná kontrola ročných účtovných závierok a konsolidovaných účtovných závierok (zmena a doplnenie smerníc 78/660/EHS a 83/349/EHS)
•	Rozhodné právo pre mimozmluvné záväzky (Rím II)

Výbor pre dopravu a cestovný ruch (TRAN)
•	Intermodálne nákladové jednotky 
•	Činnosť ČŠ týkajúcej sa požiadaviek verejnej služby a pridelenia kontraktov verejnej služby v osobnej železničnej, cestnej a vnútrozemskej vodnej dopravy
•	Zriadenie fondu na kompenzáciu škôd spôsobených znečistením ropnými látkami v európskych vodách (ERIKA II)
•	Harmonizácia technických predpisov a administratívnych postupov v oblasti civilného letectva (transp. JAR OPS I)
•	Licencia dispečera letovej prevádzky Spoločenstva
•	Technické požiadavky na plavidlá vnútrozemskej vodnej dopravy (zmena a doplnenie smernice 82/71/EHS) 
•	Obmedzenie premávky ťažkých nákladných vozidiel vykonávajúcich medzinárodnú dopravu na určených cestách (weekend bans)
•	Vodičský preukaz

Druhé čítanie EP

Druhé čítanie EP trvá tri mesiace (lehotu je možné predĺžiť o jeden mesiac), parlament v tomto kroku koná v súlade so spoločnou pozíciou vypracovanej Radou, a venuje sa návrhom Rady resp. Komisie, pričom je povinný sa zaoberať aj zmenou ustanovení, s ktorými Rada nesúhlasila, resp. musia sa zapracovať návrhy vyplývajúce zo spoločnej pozície Rady, ktoré neboli v pôvodnom návrhu obsiahnuté. Počas druhého čítania sa vo výboroch EP neprerokúva pôvodný návrh komisie, ale spoločná pozícia Rady, a nevyžaduje sa znova stanovisko tých výborov, ktoré sa k danému návrhu už vyjadrili. Pripomienky výboru v druhom čítaní vytvárajú odporúčanie pre druhé čítanie (hlasuje sa o nej jednoduchou väčšinou). Medzi novelami musia figurovať buď návrhy prijaté v prvom čítaní a odmietnuté Radou, alebo musia byť nové, v súlade s návrhmi Rady a líšiace sa od pôvodného návrhu EK, resp. zmeny predstavujúce kompromis medzi spolurozhodujúcimi subjektmi. EP vytvorí svoju pozíciu na základe zmien odporúčaných parlamentným výborom, ako aj zmien predostretými do pléna politickými skupinami alebo najmenej 37 členmi EP. Pri hlasovaní je potrebná absolútna väčšina (nadpolovičná väčšina všetkých členov EP), a to tak pri prijímaní zmien, ako aj pri prípadnom odmietnutí spoločnej pozície Rady. Pokiaľ parlament v danom časovom horizonte nerozhodne, nekoná, alebo nie je schopný prijať návrhy (pre nedosiahnutie absolútnej väčšiny), predseda EP vyhlási, že spoločná pozícia je prijatá, a návrh je prijatý v súlade so spoločnou pozíciou. Pokiaľ EP nesúhlasí, v druhom čítaní — na rozdiel od prvého čítania — môže spoločnú pozíciu Rady zamietnuť. EP môže prijať zmeny (návrhy zmien) k spoločnej pozície Rady, a takto dokument posunúť Rade na druhé prerokovanie a Komisii aby sa vyjadrila k navrhovaným zmenám. 
Generálny sekretariát Rady EÚ zverejnil zoznam legislatívnych návrhov, ktoré sú momentálne v druhom čítaní EP v rámci spolurozhodovacej procedúry počas Britského predsedníctva.

3. Legislatívne návrhy ku ktorým prebieha druhé čítanie v EP

Výbor pre zamestnanosť a sociálne veci (EMPL)
•	Zdravie a bezpečnosť pri práci: vystavenie pracovníkov optickému žiareniu

Výbor pre životné prostredie, verejné zdravie a bezpečnosť potravín (ENVI)
•	Riadenie odpadu z ťažobného priemyslu
•	Preprava odpadu 
•	Určité fluorované skleníkové plyny
•	Emisie z klimatizačných zariadení v motorových vozidlách (zmena a doplnenie smernice  70/156/EHS o schvaľovaní typov motorových vozidiel)
•	Aplikácia Aarhuského dohovoru o prístupe k informáciám, účasti verejnosti na rozhodovaní a prístupe k spravodlivosti v záležitostiach životného prostredia 
•	Batérie a akumulátory

Výbor pre právne veci  (JURI)
•	Stroje (zmena a doplnenie smernice 95/16/ES)

Výbor pre dopravu a cestovný ruch (TRAN)
•	Implementácia ISM predpisu (ISM Code – International Safety Management Code) v rámci Spoločenstva
•	Návrh novely smernice 1999/62/EC o poplatkoch za používanie určitej dopravnej infraštruktúry ťažkými nákladnými vozidlami (tzv. Eurovignette) (zmena a doplnenie smernice 1999/62/EHS)

Druhé prerokovanie v Rade

Druhé prerokovanie v Rade sa zaoberá zmenami navrhovanými EP, pričom veľký význam má aj to, ako sa komisia (vyjadrenie EK je spravidla prepísaná verzia pozície prezentovanej komisárom v pléne EP, v niektorých prípadoch doplnené o čiastočne prijaté návrhy EP) vyjadrí k návrhom EP. Pokiaľ EK súhlasila s návrhmi zmien, v Rade sa o návrhu hlasuje kvalifikovanou väčšinou, ak sa však EK vyjadrila negatívne k minimálne jednému návrhu EP, Rada musí o návrhu hlasovať jednomyseľne. V prípade ak Rada akceptuje všetky pripomienky a návrhy parlamentu, je možné návrh prijať (či už kvalifikovanou väčšinou alebo jednomyseľne v prípade nesúhlasného stanoviska EK). V prípade, že ani po druhom prerokovaní v Rade nie je možné návrh prijať, predseda EP a predseda Rady vyhlásia zmierovacie konanie vo veci. Zmierovacia komisia zasadne najneskôr 6, v prípade predĺženia lehoty po 8 týždňoch.
Generálny sekretariát Rady EÚ zverejnil zoznam legislatívnych návrhov, ktoré sú momentálne v druhom prerokovávaní v Rade v rámci spolurozhodovacej procedúry počas Britského predsedníctva.

4. Legislatívne návrhy, ku ktorým prebehlo druhé prerokovanie v Rade

•	Patentovateľnosť počítačom implementovaných vynálezov (návrh smernice bol 6.7. zamietnutý EP, čím sa legislatívny proces skončil v druhom čítaní) 

Zmierovacie konanie

Zmierovacie konanie začína kompozíciou, t.j. výbor určí členov Rady alebo ich zástupcov, rovnaký počet zástupcov EP a Komisára zodpovedného za návrh. Samotné rokovanie najčastejšie prebieha neformálnymi trialógmi s malým počtom vyjednávačov, ktorí vždy referujú výsledky svojim delegáciám. Kompromis („joint text“) je potom odoslaný každej skupine na prerokovanie a schválenie. Každá delegácia zmierovacej komisie musí prijať kompromis vlastnou metódou: delegácia Rady kvalifikovanou väčšinou (v stanovených prípadoch jednomyseľne), a delegácia EP jednoduchou väčšinou. EK v tomto prípade má špeciálnu pozíciu, môže sa zúčastňovať zasadaní tak delegácie EP ako aj zasadaní delegácie Rady, pričom zastáva úlohu mediátora, a často navrhuje kompromisné riešenia — v tejto fáze už EK nemôže zabrániť Rade aby rozhodla kvalifikovanou väčšinou, aj keby s pozíciou Rady nesúhlasila. Zmierovacia rada vytvorí spoločný text, ktorý je potom prijatý v EP jednoduchou väčšinou, a v Rade kvalifikovanou väčšinou — v prípade že jedna zo strán návrh (spoločný text) neodsúhlasí, je legislatívna procedúra ukončená bez prijatia návrhu. 
Generálny sekretariát Rady EÚ zverejnil zoznam legislatívnych návrhov, ku ktorým je momentálne pripravované zmierovacie konanie v rámci spolurozhodovacej procedúry počas Britského predsedníctva

5. Legislatívne návrhy, ku ktorým je plánované zmierovacie konanie:

•	Harmonizácia niektorých právnych predpisov v sociálnej oblasti, ktoré sa týkajú cestnej dopravy
•	Minimálne podmienky vykonávania nariadení Rady (EHS) č. 3820/85 a 3821/85 o právnych predpisoch v sociálnej oblasti ktoré sa týkajú cestnej dopravy (zmierovacie konanie k obom návrhom týkajúcim sa sociálnej legislatívy v oblasti cestnej dopravy je plánovaná na 6.12.2005) 
•	Kvalita vody určenej na kúpanie (zmierovacie konanie je plánované na 12.10.2005)